jo, also nochdem i erfahre han, dases tatsächlich lüüt git wo min blog  regelmässig lesen (was mi notürlich sehr freut) werdi eu di hochinteressante Text vo mim verlängerte Weekend (am Mäntig isch en Fiirtig gsi, "Tag der alten Leute" oder so) nid vorenthalte.    wiener viellicht scho in mim Album (wo no nid ganz so funktioniert wie ichs will) gseh hend bini am Samstig zersch z'Kyoto gsi und am Sunntig dän am Danjiri-Festival. Uf Kyoto bini mit miner Gastschwöster, sie goht döt an d'Uni und isch somit die perfekt Reisefüererin. Do's allerdings in Kyoto so unglaublich viel  z'gseh gäb (min Reisefüerer seit, mindestens 11 Stätte wome gseh ha mues, chömend no unzähligi Insidertipps und versteckti Sehenswürdigkeite dezue), die Sache aber leider alli uf dä Peripherie vo dä Stadt liggen wirds also schwierig, alles an eim Tag go aluege. Mier hend üs dän für dä Heianschrein und dä Kiyomizu-Tempel entschiede. Mier sind dän also so am 11i mol ufbroche und ca. am halb 1 dän bi üsere erschte Station acho. S'Wetter het au mitgspielt (mini Gastfamilie meint jo sowieso i seg e hareonna, frei  übersetzt es "Finegirl", d.h. es segi immer schön wenn i usegäch, s'Gegeteil wär d'ameonna, s'"Raingirl"), mitgspielt isch zwor chli übertriibe, es isch zwor sunnig und schön gsi, däfür mindestens 32 grad und das binere extrem hoche Luftfüechtigkeit, halt so richtig ekelhaft. Mier sind dän au noch 5 min laufe  duregschwitzt gsi, aber das isch jo Nebesach.  Kyoto isch aber würklich e herzigi Stadt. Wägeme (Kulturschutz)Gsetz dörfen d'Hüüser nid über e bestimmti Höchi baut werde und so findet me  also niene die riesige Wolkekratzer im Osaka-Style, defür aber uf Schritt und Tritt alti Bauwerk und chliini Schrein. Nocheme 20min Fuessmarsch simmer dän au bi üsem erschte Ziel acho.    Dä sogenannti Heianschrein isch dänn au würklich sehenswert gsi, d'Bilder sprechen do glaub für sich. Im hindere Teil hets en wunderschöne Garte gha (mit Schildkrötli *kawaiii*...) und au di ganz Konstruktion in fürrot het mier also sehr guet gfalle.  Uf dä Bilder gseht me au no es Grüst und Bäum mit jede Menge  wiisse Zetteli dra. Do gohts drum, das du am Schrein-eigene Kiosk es sones Zetteli chaufe chasch und je nochdem, was drufstoht, nimmsches (wenns guet isch) ins Portemonnaie und oder (wenns schlecht isch) henksch es an sGrüst oder an dBäum und hoffsch dases nie itritt. Mier hends üs notürlich nid neh loh, au es Zetteli zchaufe. D'Kyoko het leider es schlechts, also ab ans Grüst, und mis het jetzt än Ehreplatz in mim Portemonnaie ergatteret. Usserdem hets au es Bild vo so chline Holztäfeli. Döt chame sini  Wünsch ufschriibe, sie ufhenke und bete dass sie in Erfüllig gönd. Relativ viel sind au in Englisch gsi, isch also no herzig zum luege, was sich d'Lüt so erhoffed..    Nocher simmer dän wiiter zum Kiyomizu-Tempel. Dä ganz Weg dur Kyoto und au bim Heian-Schrein hani mi eigentlich gwunderet, wo denn all die Lüt sind, amene Samstig!, aber womer dänn bim Kiyomizu-Tempel acho sind, hani dän gwüsst wos sind. Es füert sones chliises Gässli ca. 10 min ufwärts zum Tempel und döt isch me also Schultere an  Schultere gstande. Es het würklich nur no gwimmlet vo Lüt, sowas isch nid normal. Und dänn no die unerträglich Hitz, kei schöni Sach sägi eu. Bim Tempel sälber isches nid besser gsi, aber interessant hanis trotzdem gfunde. Dä Tempel stoht nämlich ufere Plattform, wo so quasi inen Steilhang inebaut worde isch und an dä höchste Stell ca. 50m über Bode isch. Das ganze isch nur us Holz und wie mier d'Kyoko verzellt het ohni ein einzige Nagel baut worde.  Usserdem müesst me rein theoretisch als perfekte Mensch  wieder usem Tempel usecho. Es git nämlich alles: Heb din Chopf in dä Rauch und du wirsch gschiid, Lüt zweimol an däre Glocke und du hesch Glück, Trink vo däm Wasser und du wirsch gsund, Berüer dä Stei und du findsch di gross Liebi etc. etc. isch also würklich no witzig.  Usserdem het me notürlich e gigantischi Ussicht uf Kyoto, was di ganze Entbehrige bis mä endlich mol döt obe isch scho fasch wieder ufwiegt.  Klatschnass und müed, aber mit en huufe neue Impressione hemmer üs dän wieder uf dä  Heiweg gmacht, und swird sicher nid min letschte Bsuech in Kyoto bliibe si.    Am Sunntig isch dän wie gseit s'Danjiri-Festival ufem Programm gstande. Mamma Motoko, Schwöster Kyoko und i hend denn also üsi Yucata ipackt und hend üs uf dä Weg gmacht. S'Festival isch in me Vorort vo Osaka gsi, wo Verwandti vo z'Yukitas es Huus hend. d'Danjiri-Morgezeremonie hemmer leider knapp verpasst, aber nochem Mittagesse (hmm lecker Sashimi) hemmer dän üsi Kameras packt und ab ins Gewühl..(us irgend me Grund hani  mi wieder an Tag vorher zruggversetzt gfühlt..viellicht ischs an dä 33 Grad gläge...oder eher an dä 158000 Lüt wo angeblich s'Festival bsuecht hend??)  nei, i will do jo nid nur umekritisiere, es isch also würklich sehr interessant gsi. Jedes Viertel het e eigeni Danjiri-Truppe, im Gsamte sind also öppe 14 gsi. Sone Truppe bestoht us me Wage (siehe Fotos), sowas ähnlichs wie e grossi schweri Kutsche, (was me aber uf dä Föteli nid gseht, jede vo däne Wäge isch im Innere mit wunderschöne, und vor allem,  wahnsinnig vielne Schnitzereie verziert gsi. mues e rechti arbet geh ha), dän vorne ca. 100 Lüt wo an me lange Tau züchen, hinne ca. 20 wo bremsen, ufem Danjiri ca. 20 wo Tanzen, trummlen, Flöte spielen, und no ca. 20 wo die wo züchen afüüren (d.h. sie hauen sie mit ihrne Fächer) und wo eifach susch mitrennen. und vo jung bis alt, vo chli bis gross, ob Ma ob Frau, sind also eifach alli debii gsi (e riese Party also...)  Notürlich gohts in somene Städtli nid immer nur gradus, und sones Gfährt um e Kurve  z'manövriere isch also kei eifachs Unterfange. Mier sind dän ca. e Stund lang in dä gföhrlichste Kurve (wos au dementsprechend am meiste Lüt gha het) am zueluege gsi, und also 2-3 mol hets würklich so usgseh, als ob s'ganz Danjiri mitsamt Besatzig direkt in d'Zueschauer kippe wür, sisch aber zum Glück nie was passiert. Me het mi dän drüber informiert, das do au ab und zue mol eine stirbt, oder das au scho Danjiris in Gebäude ine gfahre segen...sehr ufregend die ganz Sach also.  Mier hend dän e  Kafipause iigleit und hend üs für dä Obet in Schale, d.h. Yucata gworfe. (Yucata isch übrigens kein Kimono! sondern di eifacher Variante) im Vorus het me mier jo gseit, am Obet segen dän die meiste Lüt chli traditioneller unterwegs, shet sich dän aber usegstellt, das d'Kyoko und i wiit und breit di einzige im Yucata gsi sind (haha, als ob i, blond wieni bin, nid scho gnueg uffalle wür..) hmjo, di japanische Öpis hend ihre Spass an mier gha, und mier sind au nur e Stund blibe. D'Danjiris sind am Obet mit viel rote  Laterne behange und rollen also chli langsamer dur d'Strosse. s'isch sehr schön gsi zum aluege, und do's langsam nüm so gföhrlich isch, hen dän au di Chlinste dörfe am Seil züche...es riese Fest hends gha :) *kawaiii*  jaa und noch däm ereignissriche Tag simmer dän wieder heimwärts, schnell us däne unbequeme (Holz-)Schueh use, under Duschi und ab ins Bett.  Am Mäntig hemmers dän chli ruhiger gnoh, jede het individuells Programm gmacht, und i ha die Glegeheit notürlich gnutzt und bin mit dä Kaoru  go shoppe :)  joo, das wärs dän gsi vo mim Wucheend, en detailliertere Bricht über mis tägliche Läbe isch au scho in Planig, und i hoff i schaffs no zum en Video vom Danjiri-Festival ufezlade. Lueged also bald wieder ine, bliibed gsund und denken chli an mi wenns bi eu mol regnet :)  Alles Liebi